**Poem pentru soția mea**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am cunoscut demult... ce întâmplare,

Ningea și-atunci cu fulgi de peruzea,

Era senină, caldă, zâmbitoare,

Eram nebun, ca astăzi după... ea.

Mi-a fost și zbor, mi-a fost și alinare,

Poemul meu ce nu l-am putut scrie,

Nevoia mea de liniște, iertare,

Când rătăceam prin tine... poezie.

Când valuri ne-au lovit, s-au dus cu toate,

Ca două stânci îmbrățișate-am stat,

A fost de-ajuns o-atingere și poate

O sete de-a avea tot ce-am visat.

O văd și azi cum lunecă-n zăpadă

Și râde cum doar ea să râdă știe,

Cât o iubesc, dacă-ar putea să vadă

Ar râde iar ca de-o copilărie.

E ziua ei. E mare sărbătoare

La mine-n cântec și la mine-n casă.

Îi pun în palme sufletul și-o floare:

Să îmi trăiești iubirea mea frumoasă!

La mulți ani frumoși și fericiți!